“สรยุทธ-กรรชัย” ดึง 4 ตัวเต็งร่วมเวทีดีเบต “ตามหาผู้ว่า กทม.” พรุ่งนี้
“สรยุทธ-กรรชัย” นำทีม “สุชัชวีร์-ชัชชาติ-วิโรจน์-อัศวิน” นัดถกปัญหา “ตามหาผู้ว่า กทม.” ร่วมเปิดเวทีถ่ายทอดสดออกอากาศกลางเมือง ครั้งแรกในรอบ 9 ปี ในวันที่ 28 เม.ย.65 ทางสถานีโทรทัศน์ไทยทีวีสีช่อง 3
“สรยุทธ-กรรชัย” นำทีม “สุชัชวีร์-ชัชชาติ-วิโรจน์-อัศวิน” นัดถกปัญหา “ตามหาผู้ว่า กทม.” ร่วมเปิดเวทีถ่ายทอดสดออกอากาศกลางเมือง ครั้งแรกในรอบ 9 ปี ในวันที่ 28 เม.ย.65 ทางสถานีโทรทัศน์ไทยทีวีสีช่อง 3
27 เม.ย. 2565

ผู้สื่อข่าวรายงานว่า พรุ่งนี้ (28 เม.ย.2565) เกาะติดศึกชิงเก้าอี้เลือกตั้งผู้ว่าราชการกรุงเทพมหานคร สถานีโทรทัศน์ไทยทีวีสีช่อง 3 นำทีมโดย “สรยุทธ-กรรชัย” นั่งแท่นพิธีกรหลัก ตั้งคำถามแทนคนกรุงเทพ และรายงานความเคลื่อนไหวข่าวการเลือกตั้ง โดยระดมผู้ประกาศข่าว ทีมข่าว จัดเวทีดีเบตและรายการพิเศษ ภายใต้เคมเปญสุดยิ่งใหญ่ “ตามหาผู้ว่าฯ เลือกตั้ง” สะท้อนเสียงคนกรุง กับการใช้สิทธิ์เลือกตั้งผู้ว่าฯ กทม. ครั้งแรกในรอบ 9 ปี
โดยช่อง 3 ชวนประชาชนมาร่วมกัน “ตามหาผู้ว่าฯ เลือกตั้ง” ด้วยการซักถามแทนคนกรุงเทพ เพื่อให้เห็นวิสัยทัศน์ และนโยบายของผู้สมัคร พร้อมทั้งสะท้อนทุกปัญหาของคนกรุงเทพมหานคร กับการเปิดพื้นที่ดีเบตเวทีแรก ในวันพฤหัสบดีที่ 28 เมษายน 2565 ให้กับ 4 ผู้สมัคร คือ นายสุชัชวีร์ สุวรรณสวัสดิ์, นายชัชชาติ สิทธิพันธุ์, นายวิโรจน์ ลักขณาอดิศร, พล.ต.อ.อัศวิน ขวัญเมือง ประชันนโยบายเจาะใจคนกรุง โดยช่อง 3 พร้อมถ่ายทอดสด เวลา 17.30-19.00 น. ภายใต้คอนเซ็ปต์ 9 ปี คนกรุงตามหาผู้ว่าฯ กทม. งานนี้ไม่มีพี่ไม่มีน้องเพราะปากท้องเป็นสิ่งสำคัญ
ทั้งนี้ ต่อเนื่องโค้งสุดท้ายก่อนวันจริง กับการร่วมดีเบต รอบที่ 2 ในวันศุกร์ที่ 20 พฤษภาคม 2565 ณ ลานน้ำพุ Siam Center &amp; Siam Paragon โดยสองเสือช่อง 3 “สรยุทธ-กรรชัย” ร่วมเปิดเวทีถ่ายทอดสดออกอากาศกลางเมือง พร้อมจี้จุดขยี้คำถาม “ตามหาผู้ว่าฯ เลือกตั้ง” ในรอบ 9 ปี เพื่อคนกรุงเทพมหานคร
อย่างไรก็ตาม ติดตามการดีเบตผู้ว่าฯ กับ สองเสือช่อง 3 ทั้ง 2 วันเวทีแรก วันพฤหัสบดีที่ 28 เมษายน 2565 เวลา 17.30-19.00 น. และเวทีโค้งสุดท้าย วันศุกร์ที่ 20 พฤษภาคม 2565 เวลา 16.30-18.00 น. หลังจากนั้นมาลุ้นผลเลือกตั้งร่วมกันว่าใครจะได้เป็น “ผู้ว่าราชการกรุงเทพมหานคร” คนใหม่ในรอบ 9 ปี ในวันอาทิตย์ที่ 22 พฤษภาคม 2565 โดยทีมข่าวและผู้ประกาศข่าวช่อง 3 จะลงพื้นที่เกาะติดบรรยากาศการเลือกตั้ง พร้อมรายงานสดให้ผู้ชมตลอดทั้งวันทางทุกรายข่าวของช่อง 3 และช่องทางออนไลน์ www.3plusnews.com “ดูทีวี กด 33 ดูมือถือ กด 3Plus”